19. marts 2012

**Kære forældre i 3. klasse**

Vi skal nu i gang med 3. kapitel i matematikbogen, hvor eleverne med udgangspunkt i overskriften ”Chance på spil” skal:

* Opnå erfaringer med chancebegrebet gennem spil og eksperimenter.
* Indsamle, optælle, ordne og sammenligne data – bl.a. ved hjælp af computer (regneark).
* Skabe overblik og finde frem til antallet af muligheder/udfald vha. tælletræ.

I kan hjælpe jeres barn godt på vej med emnet derhjemme ved at lave en eller flere af følgende aktiviteter:

* **Tændstikæsken.** Læg en tændstikæske på kanten af bordet med forsiden (Tordenskjold) opad og slå til den med fingeren. Lander den med forsiden opad fås 5 point, på den lange led 10 point, på højkant 25 point, men lander den på bagsiden, tabes alle rundens point. Den, der først får 100 point, vinder.
* **25.** Spil for to.Slå med to 6-sidede terninger, læg øjnene sammen, slå igen og læg slaget til det forrige. Overstiges en samlet sum på 25 mistes rundens point. Den, der først får 200 point, vinder.
* **Tælletræ.** Tegn tælletræer, der viser antallet af kombinationsmuligheder i forskellige situationer fx ”Hvor mange forskellige måder, man kan klæde sig på, hvis man har to par sko, to par bukser og to trøjer?” eller ”Hvor mange forskellige is kan man lave med to kugler, hvis der er fire forskellige is?”
* **Diagramjagt.** Kig efter diagrammer i aviser og blade og tal om, hvad de viser.
* **Undersøgelse.** Lav optællinger derhjemme af fx service (knive, gafler, skeer, kopper, tallerkner mv.), tøj (bukser, trøjer, t-shirts, sokker mv.) og tegn diagrammer til. Brug evt. regneark.
* **Spillekort.** Find på forskellige udfald (fx ”alle røde kort under 6” og ”ikke en 3’er”) og find sandsynligheden (fx ”20 ud af 52” og ”48 ud af 52”).

God fornøjelse

Med venlig hilsen

Skriv dit navn her...